Kontijiet orħos u €9 miljun diretti fil-bwiet tan-nies Skemi ġodda għall-użu tal-enerġija rinnovabbli mid-djar se jwasslu għal €9 miljun fi bwiet il-familji Maltin u Għawdxin. Il-Ministru għall-Enerġija, l-Intrapriża u l-Iżvilupp Sostenibbli Miriam Dalli ħabbret l-akbar investiment fir-rinnovabbli għad-djar. L-investiment li tħabbar jindirizza miżura oħra tal-baġit kif ukoll wegħda elettorali. Il-Ministru Miriam Dalli ħabbret ukoll numru ta' skemi ġodda għall-familji biex jinvestu f'enerġija solari ħalli mid-dar tagħhom ikunu jistgħu jiġġeneraw, jaħżnu u jiffrankaw il-kontijiet tad-dawl tagħhom. Tħabbar ukoll li dawk li skaditilhom l-iskema wara sitt jew tmien snin se jidħlu fis-sistema ta' feed in tariff eżistenti llum għal perjodu ta' 20 sena – perjodu li jkopri l-ħajja tal-pannelli. Dan ifisser li min applika għal sistema li skadiet wara sitt snin, se jidħol fis-sistema eżistenti għal 14-il sena oħra, u min tpoġġa fuq sistema li skadiet wara tmien snin, se jidħol fis-sistema eżistenti għal 12-il sena oħra. "Matul dawn l-aħħar snin, irreġistrajna progress konsiderevoli u l-mira Ewropea ta' 10% ta' enerġija mir-rinnovabbli sal-2020 ilħaqniha. Dan itina kuraġġ akbar biex inkunu ambizzjużi u nkomplu mexjin f'din id-direzzjoni. Se nkomplu noffru skemi tajbin biex il-familji u n-negozji jkollhom l-opportunità li jinvestu f'enerġija nadifa u rinnovabbli", qalet il-Ministru Miriam Dalli. L-iskemi offruti huma intiżi biex jindirizzaw il-ħtiġijiet differenti tan-nies u jaħsbu f'min diġà investa biex dak l-investiment ikompli jrendi. Qed tingħata wkoll opportunità aktar b'saħħitha għal min irid jinvesti fil-batteriji, biex fid-dar ikollu sistema ta' ġenerazzjoni tal-enerġija, ħażna u użu ta' dak is-sors skont meta jkollu bzonn, anke bil lejl. "Qed ninċentivaw lin-nies ikunu aktar effiċjenti u sostenibbli. Irridu ngħinuhom jinvestu biex ikollna enerġija aktar nadifa, ikollhom kontijiet orħos u jkunu fiċ-ċentru tal-bidla li qed nagħmlu", qalet il Ministru Dalli. Preżenti għat-tnedija tal-iskema 2021 kien hemm rappreżentanti mir-Regolatur għas-Servizzi tal Enerġija u l-Ilma, l-Aġenzija għall-Enerġija u l-Ilma, il-Kamra tal-Kummerċ, il-Kamra għall Intrapriżi Żgħar u Medji u l-Assoċjazzjoni tal-Iżviluppaturi Maltin.